Prof. PhDr. **Ferdinand Uličný**, DrSc. (\* 18. august 1933, Ploštín) je slovenský historik - medievalista, archivár a bývalý univerzitný pedagóg.

Vo svojej vedeckej činnosti sa sústreďuje na výskum dejín územia Slovenska do roku 1526, najmä dejín miest a osídlenia na východnom Slovensku, vývin verejnej správy v tomto období a problematiku dejín reformácie. Pedagogicky pôsobil na Filozofickej fakulte Prešovskej univerzity v Prešove a na Filozofickej fakulte Univerzity Pavla Jozefa Šafárika v Košiciach.

Život
-----

Absolvoval ľudovú školu v Ploštíne a následne študoval na gymnáziu v Liptovskom Mikuláši. V štúdiu pokračoval na Filozofickej fakulte Univerzity Komenského v Bratislave (pričom druhý ročník absolvoval na Filozofickej fakulte Karlovej univerzity v Prahe) v odbore archívnictvo – dejepis, v ktorom spromoval v roku 1957. Následne pôsobil v Štátnom archíve v Bratislave, neskôr ako vedúci Štátneho oblastného archívu v Prešove (1958 – 1961) a externý pedagóg Katedry dejín Filozofickej fakulty Univerzity Pavla Jozefa Šafárika v Prešove (KD FF UPJŠ; od roku 1997 súčasť Prešovskej univerzity v Prešove). V rokoch 1961 – 1971 pracoval na KD FF UPJŠ interne, ako odborný asistent so zameraním na pomocné vedy historické, všeobecné a československé stredoveké dejiny. Následkom normalizačných previerok bol vylúčený z Komunistickej strany Československa a prepustený z fakulty (1970). Od roku 1972 preto opätovne pôsobil v ŠOBA v Prešove. Na akademickú pôdu sa vrátil po Nežnej revolúcii – v roku 1990 sa stal odborným asistentom na KD FF UPJŠ. Následne pôsobil aj ako predseda akademického senátu a prodekan. Do roku 2012 prednášal slovenské stredoveké dejiny na Katedre histórie Filozofickej fakulte Univerzity Pavla Jozefa Šafárika v Košiciach.

Vedecké dielo
-------------

### Monografie

* ULIČNÝ, Ferdinand. *Dejiny osídlenia Šariša*. Vyd. 1. Košice : Východoslovenské vydavateľstvo, 1990. 513 s. ISBN 80-85174-03-0.
* ULIČNÝ, Ferdinand. *Dejiny osídlenia Užskej župy*. Vyd. 1. Prešov : Filozofická fakulta v Prešove Univerzity Pavla Jozefa Šafárika v Košiciach, 1995. 358 s. ISBN 80-88722-11-X.
* ULIČNÝ, Ferdinand. *Dejiny osídlenia Zemplínskej župy*. Vyd. 1. Michalovce : Zemplínska spoločnosť, 2001. 760 s. ISBN 80-968579-1-6.
* *Ploštín.* Liptovský Mikuláš : Tranoscius , 2007. 213 s. ISBN 978-80-7140-273-2
* ULIČNÝ, Ferdinand. *Dejiny Slovenska v 11. až 13. storočí*. 1. vyd. Bratislava : Veda, 2013. 567 s. (Svet vedy; zv. 30.) ISBN 978-80-224-1292-6.
* ULIČNÝ, Ferdinand. *Dejiny Liptova od 9. do 19. storočia*. 1. vyd. Liptovský Hrádok : Komunitná nadácia Liptov, 2014. 413 s. ISBN 978-80-971658-0-2.

Referencie
----------

1. ↑  *Prof. PhDr. Ferdinand ULIČNÝ, DrSc.*, Prešov: Inštitút histórie Filozofickej fakulty Prešovskej univerzity, c2006, dost. 2015-03-20
2. ↑  *Ferdinand Uličný*, Prešov: Databaze knih.cz, dost. 2015-03-20
3. ↑  Domenová 2004

Použitá literatúra
------------------

* Domenová, Marcela (2004), *Vedecký seminár Multidisciplinárne postupy pri výskume slovenských dejín pri príležitosti životného jubilea prof. PhDr. Ferdinanda Uličného, DrSc. v Prešove 15. – 16. 10. 2003*, Prešov: Filozofická fakulta Prešovskej univerzity (vyd. 2004-01-08), dost. 2015-03-20

Autoritné údaje: * GND: 105319708X
* ISNI: 0000 0000 5526 8179
* LCCN: n91049453
* NK ČR: js2004258001
* SNK: 146707
* VIAF: 54560520
* WorldCat: lccn-n91049453